KYK: Blitsbrein Junior: Dis Affies teen Paul Roos! | Netwerk24
27 Januarie 2020 08:49
In ’n senutergende episode, blaas die Afrikaanse Hoër Seunskool in Paul Roos Gimnasium se nek in die stryd om as Blitsbrein Junior aangewys te word.
Luc van der Veen (16) van die Paul Roos Gimnasium in Stellenbosch gaan Maandagaand die derde week agtereenvolgens sy titel as Blitsbrein Junior verdedig.
Joshuan du Toit van Affies.
Maar het hy genoeg energie in die tenk oor om die nuwe bloed van die Afrikaanse Hoër Seunskool (Affies) en die Hoërskool DF Malan af te weer?
VIA se vasvraprogram Blitsbrein trek in 2020 ’n jonger baadjie aan en dit is dié keer tyd vir tieners om mekaar die stryd aan te sê.
’n Nuwe episode word elke Maandag om 18:00 op VIA uitgesaai en Pietie Beyers is die aanbieder.
Die leerlinge wat aan dié seisoen deelneem, is almal hoërskoolleerlinge (tussen gr. 8 en gr. 11) wat in 2019 aan Netwerk24 se algemenekennis-kompetisie Blitsbrein Junior deelgeneem het. Dié kompetisie is saam met Die Burger, Beeld en Volksblad aangebied.
Luc van der Veen van die Paul Roos Gimnasium.
Vandeesweek kom Luc teen Janike Smith (15) van die Hoërskool DF Malan in Bellville en Joshuan du Toit van Affies te staan.
“Ek dink ons moet dit net baie probeer geniet, want dis ’n ongelooflike ervaring,” het Joshuan voor die opname gesê.
“Mag die beste persoon wen!”
Janike Smith (15) van die Hoërskool DF Malan in Bellville.
Die wenner van elke episode ontvang die titel van Blitsbrein Junior en gaan dan outomaties deur na die tweede episode, waar die titel teen twee nuwe deelnemers verdedig word.
Die wenner van die reeks loop weg met R45 000.
Klik hier om episode 1 tot 3 op NW24TV te kyk.
Episode 4 is op 27 Januarie om 18:00 op VIA, DStv-kanaal 147, te sien.
Episode 4 sal ook van 28 Januarie op Netwerk24 onder NW24TV te sien wees.